Drie renosters in Limpopo gestroopArgieffoto: Susan Scott ŉ Volskaalse soektog na ŉ groep renosterstropers is in Limpopo van stapel gestuur. Lt.kol. Moatshe Ngoepe, provinsiale polisiewoordvoerder, het Donderdag gesê die soektog volg nadat drie renosters op ŉ wildsplaas in die Cumberland-gebied, buite Lephalale (Ellisras), vir hul horings doodgemaak is. “Die karkasse is ontdek nadat plaaswerkers aasvoëls in die lug sien vlieg het. Hulle het gaan ondersoek instel en gesien al drie die renosters is gestroop,” het Ngoepe gesê. Die verdagtes is onbekend en die polisie het ŉ ondersoek van stapel gestuur. Die polisie het ŉ beroep op die gemeenskap gedoen om die polisie in hul ondersoek by te staan. Mense wat verdagtes gewaar of weet wie die stropers is, word versoek om ao. Moolman by 072 534 5383 of hul naaste polisiestasie of 08600 10111 te bel.